text: 25 kreaturer er omkommet i voldsom gårdbrand
  08 februar 2018 kl. 04.37
  En voldsom brand natten til torsdag på en gård ved Skodborg kostede omkring 25 kreaturer livet.
  
  Omkring 25 kreaturer kunne ikke reddes ud af en brændende lade og omkom ved en brand på en landejendom på Skrave Kirkevej mellem Rødding og Skodborg. Det oplyser Syd- og Sønderjyllands Politi. 
  - Det var ejeren selv, der opdagede branden og slog alarm kort efter klokken 23.30. Det lykkedes heldigvis at begrænse ilden til den ene af gårdens bygninger, så både en stald med endnu flere kreaturer og stuehuset blev reddet. Ingen personer er kommet fysisk til skade, siger vagtchef Bjørn Pedersen, Syd- og Sønderjyllands Politi, torsdag morgen til TV SYD. 
  Branden opstod af endnu ukendte årsager i en lade, hvor der både stod landbrugsmaskiner, blev opbevaret halm og altså også en kreaturstald.
  Vi var også til villabrand i Nustrup ved Vojens. Huset svært brandskadet. Heldigvis var ingen hjemme. Brandårsagen undersøges. Vagtchefen. #politidk
  
  